TITTEL Oppbemanner kraftig

INGRESS - VM på ski i Trondheim er uten sidestykke det største arrangementet der PSS Securitas har ansvaret for vekterleveransen.

TEKST OG FOTO Jan-Are Hansen

Det sier Martin Myrvold, avdelingsleder for PSS Securitas i Trøndelag, knappe uker før det hele tar av i Trondheim.
- Det eneste arrangementet som er noenlunde samme størrelse er Oljemessa i Stavanger. Det sier endel. Uansett så er vi veldig klare for oppgaven nå, understreker han sikkert fra kontoret i Dronningens gate.
- Har det vært mye planlegging de siste årene?
- Voldsomt. Det er enormt mange brikker som skal på plass. Samtidig vil jeg beskrive prosessen med samtlige involverte parter som meget god, legger han til.
PSS Securitas er en del av Spor - næringsnettverket til ski-VM. Selskapet ble kjøpt opp av Securitas i 2012, og er i dag et heleid datterselskap.

Drøyt 300
PSS Securitas har hovedansvaret for blant annet vaktholdet på arenaene i Granåsen, og alle arrangementene på Torvet. 
- Vi skal i tillegg bidra til å sikre passasjerflyten på bussene fra Munkegata til Granåsen, sier han til Midtpunkt. På det meste går det hele tre busser hvert 3. minutt.
- Også restauranter og utesteder kommer til å oppleve en pågang de aldri har sett maken til?
- Helt klart. Dette er kunder vi har gjennom hele året. Det blir lørdag hver dag i perioden. Det blir en totaloppgave for oss, understreker Myrvold.
Det er også en oppgave som krever en voldsom oppbemanning av personell.
- Totalt blir vi drøyt 300 personer som skal jobbe med forskjellige vekteroppgaver i februar og i mars.
- Dere har utvidet kapasiteten med andre ord?
- Definitivt. Vi har mer enn doblet styrken vår. For eksempel henter vi inn over hundre vektere fra andre PSS Securitas-avdelinger i Norge. Det er noe vi sjelden gjør, og sier noe om det enorme omfanget til arrangementet. De blir innkvartert i flere lokaler vi har leid for anledningen. I tillegg har våre deltidsansatte i Trondheim sagt seg villige til å jobbe heltid gjennom hele VM. Summen av dette gjør at vi er meget solid forberedt, sier han til Midtpunkt.

Godt samarbeid med politiet
Sist gang PSS Securitas hadde ansvaret for et større skiarrangement var i forbindelse med Raw Air i Granåsen i mars 2020. Bare timer før de første deltakerne skulle sette utfor, kom statsministeren med ordre om at alt skulle stenges ned.
- Det var starten på en fryktelig mørk periode for bransjen vår. Det er et par år siden, men det er likevel noe som dukker opp i bakhodet en sjelden gang. Desto herligere blir det å komme i gang nå i slutten av februar, smiler Myrvold.
At enkelte blir i overkant feststemte i forbindelse med store arrangementer, er ikke til å unngå. Det årlige Holmenkolløpet med til dels svært animerte tilskuere ute i skauen, er bevis på akkurat det.
- Det kommer helt sikkert til å skje her også, samtidig tror jeg det er en annen kultur i forbindelse med et helt VM sammenlignet med ett enkelt arrangement. Uansett så er det en oppgave vi skal klare godt sammen.
- Hvordan har samarbeidet med andre etater, som for eksempel politiet, vært i forkant av mesterskapet?
- Særdeles bra, og det må det være. Vi har hatt ukentlige møter med VM-ledelsen og alle involverte etater i lang tid. Kommunikasjonen er god, forteller han.

Ikke alenegang
Myrvold understreker samtidig at hele organisasjonen PSS Securitas har vært svært delaktig i forberedelsene til VM i Granåsen.
- Dette er ikke noe kontoret i Trondheim har vært alene om. Vi samarbeider med alle de andre avdelingene i landet om alt fra logistikk og gjennomføring, til ekstra personell og planlegging, sier han til Midtpunkt.
- Antar at du blir å finne et eller annet sted i Granåsen i februar og mars?
- Garantert. Mest sannsynlig på jobb da, men jeg håper selvsagt å få med meg noen øvelser i løpet av mesterskapet.
- Du er en ivrig skigjenger selv?
Myrvold smiler godt.
- Det blir kanskje en tur eller to i året. Mer skal jeg ikke skryte på meg, avslutter han.

BILDETEKSTER
Securitas MP001-003: Vekternes sjef. Martin Myrvold, avdelingsleder for PSS Securitas i Trøndelag, skal sikre at VM går ordentlig for seg.

PSS Illust: Oppbemanner heftig til VM.  PSS Securitas Trøndelag har hentet inn over hundre vektere fra andre PSS Securitas-avdelinger i Norge.